בס"ד

# המלמד לאנוש בינה הרב אביה אלבה

חכמינו ז"ל קבעו את ברכת 'אתה חונן לאדם דעת **ומלמד לאנוש בינה'**, שתהיה ברכה ובקשה ראשונה לברכות האמצעיות. מדוע? כיון שכל מעלת האדם על פני הבהמה היא הדעת והשכל. ואם אין בינה - אין תפלה.

בברכה זו אנו מבקשים: חכמה, בינה ודעת. מה ההבדל ביניהם? חכמה - זה מה שאדם שומע ולומד מאנשים אחרים או מתוך ספר וכדומה. בינה - זה מה שמבין בעצמו דבר מתוך דבר ממה שלמד. ודעת - זה רוח הקדש, כלומר - הבנה רוחנית עליונה שה' נותן לאדם כדי שיוכל להבין דברים נשגבים שאינם נתפסים בשכל רגיל.

מאמר זו אינו בא לברר האם הבינה המלאכותית מתאימה להוראת מקצועות קודש, ועד כמה ניתן להשען עליה לבירור האמת המוחלטת.

אנו מבקשים רק להבין האם הבינה המלאכותית יכולה להחליף את מה שאדם מבין בעצמו.

הגמרא (ברכות סג:): "אמרי דבי ר"י: מאי דכתיב (משלי ל לג): "כי מיץ חלב יוציא חמאה וגו'" - במי אתה מוצא חמאה של תורה? - במי שמקיא חלב שינק משדי אמו עליה"

הרב קוק (עין אי"ה שם, פיסקה שדמ) מסביר שהפדגוגים שרוצים להקל על הלימוד לא מקנים לימוד תורה והלימוד תורה נהפך להיות שטחי ולא נקנה ללומד ולא נשאר טביעת חותם.

**רבים הם הפדגוגים המתנשאים להביא דרכים להקל את עול הלימוד, וחושבים שיביאו ברכה לעולם בהקנותם את הידיעות והלימודים התוריים באופן קל, שלא יצטרך האדם להיות עמל בהם**.

יש פדגוגים רבים, עובדי הוראה, שמשקיעים מחשבה רבה כדי להנגיש את הלימוד ולהקל מעל התלמידים, והם בטוחים שבזה הם חוסכים מאמץ ומביאים ברכה גדולה לעולם

**תועלת הדבר אינה אלא מתעה, כי הידיעות לא תימדדנה על פי כמותם כי אם על פי איכותם, על פי עומק ההבנה וחריפות השימוש בהם לכל חפץ. ביותר לימודי התורה, על פי גודל הרושם שפועלים על הלומד, לענין התכונה של המוסר המעשים הטובים ויראת ה' הטהורה**.

הרב מסביר שעיקר תועלת הלימוד אינו עפ"י כמות הידיעות אלא איכותן, והאופן שבו הם משפיעים על הלומד.

**ובזאת יהיה מועיל רק הלימוד שאינו בא בדרכים קלים ונוחים לקלוט, כי על-ידי היגיעה ועבודה שכלית מתעלה האדם למידות נעלות, ולהיות נוטה אל השכל ואל כל דברי קודש באהבה וחפץ לב, והלימוד פועל עליו להיות כולו נתון ומסור ללימודיו. על-כן תצא מהלמוד שעל-ידי היגיעה דווקא עומק ההבנה והידיעה הברורה עם הפעולה הרצויה לעבודת ה' ויראתו וכל טהרת המדות.**

השפעת התורה על האדם נמדדת עפ"י העמל שהושקע בהם, כמו שדרשו חז"ל על הפסוק "אם בחוקתי תלכו – שתהיו עמלים בתורה". ככל שעמלים יותר – השפעת התורה על מידותיו של הלומד נכרת.

**אבל הלימודים הנכנסים באופן קל, בלא יגיעה ועבודה כבירה, ישארו לעולם שטחיים וקפויים, עומדים מחוץ לנפשו של אדם הפנימית, ופועלים מעט על מעשיו ועל יצרי לבבו.**

האמת היא שהתפקיד של הפדגוגיה הוא למצוא כלים שיוסיפו עוד ועוד עומק ויכשירו את התלמידים לעמל ויגיעה, רק כשאדם מעמיק ועמל על הדבר הוא מסוגל לרדת לשורשו ולהבין אותו לאשורו.

**ע"כ חמאה של תורה, הברור והמובחר שבה, העיקרי, המחוור בעומק רעיון ושום שכל והמרבה אומץ הנפש ביראת ה' ודרכי קודש במי תמצא, רק במי שנתגדל על עבודת התורה בעמל, וקנה אותה בדרכים כבושים שע"י יגיעה ועבודה רבה, שעמדו לו להתרחק מן הילדות וכל געגועיה, לבלתי קנותם בדרך שעשועי ילדים, כ"א מקיא חלב שינק משדי אמו עליה, ע"י רב עמל ויגיעה, יהיה לו המזון הקל והנח למורת רוח. וכמו שיקוץ הגדול בהמזון של היונק, עם כל קלות עיכולו ומהירות השגתו, כן יקוץ המתרגל ביגיעה ועבודת עיון, שישמח בזה והוא כל תענוגו ומשוש נפשו, בלימודים הנקנים כולם ע"י דרכים קלים, אבל עם זה הם מחוסרים עומק וכח רושם חזק בנפש.**

התורה מתקיימת במי שמקיא חלב שינק משדי אמו, תינוק שעובר את גיל היניקה וממשיך לינוק משדי אמו, זה חיסרון. המצב הנורמלי הוא מצב בו התינוק רואה את האחים הגדולים שלו אוכלים ובשלב מסוים גם הוא רוצה לאכול אוכל של גדולים. יש לו כבר שיניים, הוא רוצה ללעוס וליהנות מהטעם והמגוון. בדומה לזה, גם התלמיד צריך לעבור בשלב מסוים מחלב אם לאוכל של גדולים, מלימוד מונגש ללימוד שדורש עמל ויגיעה, ודווקא מתוך היגיעה הגדולה יוכל להגיע למתיקות התורה.

על כן, כאשר אנו באים לעסוק בבינה המלאכותית, נצטרך להשתמש בה מתוך הבנה עד כמה צריך לעודד את עמל התורה בתלמידים.

כמובן, שנזהר , מסיבות אלו עצמם, מפסיקת הלכה בעזרת בינה מלאכותית, כמו שכבר כתב מו"ר הרב יעקב אריאל שליט"א:

בינה מלאכותית לא יכולה לפסוק הלכה, אלא פוסקים הלכה לפי השכל הישר. שכל של מחשב איננו שכל של בן אדם, גם אם הוא מפותח מאוד ומשוכלל, זו לא מחשבה אנושית, הלכה לא יכולה להפסק על ידי מחשבה של מחשב אלא על ידי מחשבה אנושית.